Oficiālais Vēstnesis L 264 , 23/10/1993 Lpp. 0049 - 0050

Speciālizdevums somu valodā: Nodaļa 13 Sējums 25 Lpp. 0042

Speciālizdevums zviedru valodā: Nodaļa 13 Sējums 25 Lpp. 0042



Komisijas Direktīva 93/81/EEK (1993. gada 29. septembris), ar ko pielāgo Padomes Direktīvu 70/156/EEK par mehānisko transportlīdzekļu un to piekabju tipa apstiprinājumu EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, ņemot vērā Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [1], kurā jaunākie grozījumi izdarīti ar Direktīvu 92/53/EEK [2], un jo īpaši tās 13. panta 2. punktu, tā kā Padomes 1987. gada 3. decembra Direktīva 88/77/EEK par pasākumiem, kas jāveic, lai novērstu gāzveida piesārņotāju emisiju no dīzeļdzinējiem, ko lieto transportlīdzekļos [3], kurā grozījumi izdarīti ar Direktīvu 91/542/EEK [4], samazināja gāzveida piesārņotāju līmeni no to jauno transportlīdzekļu dīzeļdzinējiem, kas tiks pārdoti, reģistrēti vai nodoti lietošanā no 1993. gada 1. oktobra; tā kā Direktīvas 70/156/EEK 8. panta 2. punkta b) apakšpunkts nodrošina iespēju dalībvalstīm piešķirt atkāpi sērijas beigu transportlīdzekļu gadījumā uz ierobežotu laika periodu un nelieliem to daudzumiem; tā kā šī atkāpe saskaņā ar Direktīvas 70/156/EEK XII pielikuma B iedaļu attiecas tikai uz M1 kategorijas transportlīdzekļiem; tā kā tiek prognozēts, ka kopējais smago kravas automobiļu pārdošanas apjoms Kopienā 1993. gadā būs par 13 % mazāks kā to pārdošanas apjoms 1992. gadā; tā kā tas veido 25 % samazinājumu pārdošanas apjomos četru gadu periodā; tā kā pieredze rāda, ka, nopietni samazinoties transportlīdzekļu ar dīzeļdzinējiem, uz kuriem attiecas Direktīva 88/77/EEK, pārdošanas apjomiem Kopienā, tā rezultātā, visticamāk, būs konkrēts daudzums to transportlīdzekļu, kuriem tika piešķirts tipa apstiprinājums saskaņā ar iepriekšējo direktīvas variantu, bet kuri netiks pārdoti līdz 1993. gada 1. oktobrim; tā kā direktīvas neesamības dēļ, kura grozītu XII pielikuma B daļu, šādu transportlīdzekļu ražotājiem paliks neizpārdoti minēto transportlīdzekļu krājumi vai arī viņi būs spiesti veikt neekonomiskus pasākumus, lai izpildītu šīs direktīvas prasības; tā kā šāds iznākums var radīt papildu ekonomisko nastu ražotājiem un var apdraudēt viņu spēju investēt nākotnes augstākās tehnoloģijas produktos laikā, kad šādu transportlīdzekļu tirdzniecība Kopienā jau ir nopietni samazinājusies; tā kā šī tirgus nelabvēlīgas attīstības dēļ nākotnē, visticamāk, radīsies līdzīga problēma attiecībā uz vieglajiem kravas automobiļiem ar dīzeļdzinējiem; tā kā, lai novērstu iepriekš minēto neekonomisko darbību ietekmi uz tirdzniecību, nepieciešams grozīt Direktīvu 70/156/EEK tā, lai sērijas beigu transportlīdzekļu gadījumā paredzētā atkāpe attiektos ne tikai uz M1 kategorijas transportlīdzekļiem, bet arī uz visām citām transportlīdzekļu kategorijām; tā kā maksimālais transportlīdzekļu skaits, kuri var gūt labumu no sērijas beigu ierobežojumiem, nedrīkst pārsniegt 10 % no to konkrēto transportlīdzekļu tipiem, kuri nodoti lietošanā konkrētajā dalībvalstī iepriekšējā gadā; tā kā šā grozījuma vispārējā ietekme uz vidi būs neliela un īslaicīga; tā kā Direktīvas 70/156/EEK noteikumu par sērijas beigu ierobežojumiem darbība būtu jāprecizē, lai atrastu galīgo risinājumu, kas piemērots visu transportlīdzekļu kategoriju vajadzībām, ieskaitot daudzās pakāpēs būvētus transportlīdzekļus; tā kā Komisija izpētīs šo problēmu līdz 1994. gada 31. martam un līdz šai dienai ierosinās atbilstošus priekšlikumus dalībvalstīm; tā kā šīs direktīvas noteikumi ir saskaņā ar atzinumu, ko sniegusi komiteja pielāgošanai tehnikas attīstībai, kura izveidota ar Direktīvu 70/156/EEK, IR PIEŅĒMUSI ŠO DIREKTĪVU. 1. pants Direktīvas 70/156/EEK XII pielikuma B daļu groza, svītrojot šādus vārdus: "M1 kategorijas transportlīdzekļu gadījumā,". 2. pants 1. Dalībvalstīs stājas spēkā normatīvie un administratīvie akti, kas vajadzīgi, lai līdz 1993. gada 1. oktobrim izpildītu šo direktīvu. Dalībvalstis par to tūlīt informē Komisiju. 2. Kad dalībvalstis pieņem minētos tiesību aktus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka procedūru, kas jāievēro, izdarot šādu atsauci. 3. Dalībvalstis dara Komisijai zināmus to savu tiesību aktu galvenos noteikumus, ko tās pieņem jomā, uz kuru attiecas šī direktīva. 3. pants Šī direktīva ir adresēta dalībvalstīm. Briselē, 1993. gada 29. septembrī Komisijas vārdā – priekšsēdētāja vietnieks Martin Bangemann [1] OV L 42, 23.2.1970., 1. lpp. [2] OV L 225, 10.8.1992., 1. lpp. [3] OV L 36, 9.2.1988., 33. lpp. [4] OV L 295, 25.10.1991., 1. lpp. --------------------------------------------------